انتقدات الممثلة المغربية المثيرة للجدل، لبنى أبيضار، حملة المقاطعة اللي دايرينها شي مغاربة وكيسوقو ليها على مواقع التواصل الاجتماعي، وقالت “اش بينك وبين المنتجات الفرنسية؟ واش حساب ليكم “لوريال” و”شانيل” اللي فدرب عمروقيسارية عزيزة هوما المنتوجات الفرنسية الحقيقية؟ او إلى قطعتو لافاش كي ري شهراين راه غادي اقتصاد فرنسا يطيح؟ اش هذ تفكير القطيع؟” وزادت أبيضار، ففيديو ليها على قناتها ف”يوتوب”: “منين كتمشيو تهجمو على كروبات الهنود وتدبحو البكر وتقولو ذبحنا ربكم هذيك عادية؟ ومنين تتخاصم مع شي واحد وتقولو سير ا ليهودي فيك فعايل ليهود، هذيك ماتجرحوش الناس؟ والمسيحيين كفار، لا هدوك غير ضاحكين، راكوم غا كتوسخو وجهكم ووجه الاسلام، لا أوروبا ولا كندا فايقين ليكم من النعاس”. وقالت بللي اللي بغا يقاطع المنتوجات الفرنسية “يقاطع الأدوية، بحال أدوية السرطان والسيدا ولاليست طويلة، والدعم اللي كاياخدو الجمعيات اللي كيعاونو بيه الناس فالمغرب، لحماية الطفولة والنساء العازبات وزيد وزيد”. وواخا ماككتافقش أبيضار مع إهانة مقدسات الناس، شافت أن هذ المتشددين زادو فيه بزاف، خصوصا وأنها ماشي أول يتم انتقاد شي ديانة ما، حيت ففرنسا عادي هذشي “الفرانساويين كيضحكو على الدين ديالهم، وينكتو على نوتر دام، اللي كانت تحرقات اليوم ولغدليه بداو عليها فالنكت، وهذشي عادي عن الفرنسيين، لكن الله يهدي وحد النوع من محرري أرض فلسطين والمتشددين السلفيين اللي كيحساب ليهم راسهم هوما جنود الله فالارض، وكيعطيو لراسهم الحق باش يرهبو ويوسخو صورة الإسلام”. وزادت: “كان أحسن بالنسبة ليا مايقيسوش المقدسات دالمسلمين، لكن باش تسكن ففرنسا وأنت متشدد وعندك أفكار متطرفة وكترفض التربية الجنسية فالمدارس وزيد وزيد، فكنقليك هز حوايجك وسير لأفغانستان وسوريا اللي ممكن تحقق فيها هذ الأحلام، ماتجيش لواحد البلاد وكلاتك وشرباتك وغطاتك وعطاتك حقوقك وتجي تلزم عليها شيحاجة بعيدا عليها بزاف”. 
لبنى أبيضار قصفات المتخلفين وصحاب “تفكير القطيع”: بغيتو تقاطعو منتوجات فرنسا قاطعو الأدوية.. ونتوما كاتجرحو حتى شي واحد كيقيس مقدساتكم واخا نتوما النهار وماطال كتعيبو فمقدسات الناس وهانية – فيديو